C 446/43

Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2021/C 446/11)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„TROTE DEL TRENTINO“

EÚ č.: PGI-IT-0965-AM02 – 18. septembra 2020

CHZO (X) CHOP ( )

1. Skupina žiadateľov a oprávnený záujem

Consorzio di Tutela delle Trote del Trentino IGP

Adresa: Via Galileo Galilei, 43 – 38015 Lavis (TN)

e-mail: consorziotroteigp@legalmail.it

Consorzio di Tutela delle Trote del Trentino IGP [„Združenie na ochranu CHZO ‚Trote del Trentino‘“] je oprávnené predložiť žiadosť o zmenu podľa článku 13 ods. 1 vyhlášky č. 12511 ministerstva pre politiku poľnohospodárstva, potravinárstva a lesného hospodárstva zo 14. októbra 2013.

2. Členský štát alebo tretia krajina

Taliansko

3. Položky v špecifikácii výrobku, ktorých sa zmena týka

☐ Názov výrobku

☐ Opis výrobku

☐ Zemepisná oblasť

☐ Dôkaz o pôvode

☒ Spôsob výroby

☒ Súvislosť

☐ Označovanie

☐ Vnútroštátne požiadavky

☒ Iné [balenie]

4. Druh zmeny (zmien)

☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v súlade s článkom 53 ods. 2 tretím pododsekom nariadenia (EÚ) č. 1151/2012.

☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny):

Článok 5 ods. 2 – Chov rýb

Rozhodlo sa povoliť aj keramické vystielanie chovných rybníkov, keďže sa jeho vlastnosti veľmi neodlišujú od vlastností vystielania cementom a v niektorých prípadoch môže uľahčiť čistenie chovných rybníkov. Použitie keramického vystielania nespôsobuje negatívne zmeny v chovných postupoch ani v organoleptických vlastnostiach chovaných pstruhov. Veta:

Chovné rybníky, v ktorých prebieha chov mladých a dospelých rýb, musia byť skonštruované výlučne z cementu alebo z hliny a cementu, alebo z cementových stien a hlineného dna, alebo zo sklenených vlákien alebo z ocele a musia byť zoradené v rade alebo paralelne, aby sa maximalizovalo opätovné okysličovanie.

sa zodpovedajúcim spôsobom mení takto:

Chovné rybníky, v ktorých prebieha chov mladých a dospelých rýb, musia byť skonštruované výlučne z cementu alebo z hliny a cementu, alebo z cementových stien a hlineného dna, alebo zo sklenených vlákien, z ocele alebo z keramiky a musia byť zoradené v rade alebo paralelne, aby sa maximalizovalo opätovné okysličovanie.

Vzhľadom na podstatné zmeny, ktoré v dôsledku globálneho otepľovania prebiehajú v oblasti chovu, a na súvisiace zmeny týkajúce sa množstva snehových a dažďových zrážok, už teploty vody (uvedené v špecifikácii výrobku), v ktorej prebieha chov rýb, viac nezodpovedajú skutočnému fyzickému prostrediu, v ktorom odchovne pstruhov v regióne Trentino musia fungovať. Je preto nevyhnutné zvýšiť hodnoty teploty vody, ktorá do chovných rybníkov vstupuje počas zimných mesiacov (priemerná teplota od novembra do marca) z 10 °C na 12 °C. Vysvetľuje sa tým ustanovenie v článku 5 ods. 2 písm. a), podľa ktorého priemerná teplota počas mesiacov od novembra do marca nesmie presiahnuť 12 °C.

Táto zmena teda zahŕňa úpravu článku 6 špecifikácie výrobku, ktorý odkazuje na zmenu teploty vody z 10 °C na 12 °C. Táto zmena sa vzťahuje aj na bod 5 jednotného dokumentu uverejneného v Ú. v. EÚ C 255 zo 4. augusta 2015.

Zmenili sa údaje o počte výmen vody počas dňa a súvisiace hodnoty hustoty chovu v rybníkoch. Vzhľadom na vynikajúci stav používanej vody bolo cieľom zabrániť možným (a to aj dočasným) suchám alebo nedostatkom vody, ktoré by zariadenia s viac ako 10 výmenami za deň a povolenou hustotou na úrovni 40 kg/m3 donútili, aby urýchlene znížili hustotu na 30 kg/m3, ak počet výmen klesne pod úroveň 10 za deň. Keďže sa tým neohrozia jedinečné vlastnosti CHZO, považuje sa za vhodné doplniť dodatočný riadok tabuľky, podľa ktorého sa prevádzkovateľom s viac ako 8 výmenami za deň umožní hustota najviac 35 kg/m3. Z krátkodobého hľadiska sa tým uľahčí riadenie možného nedostatku vody. Tabuľka:

Počet výmen vody za deň Maximálna hustota chovu (v kg/m3) 2 až 6 25 6 až 10 30 viac ako 10 40

sa zodpovedajúcim spôsobom mení takto:

Počet výmen vody za deň Maximálna hustota chovu (v kg/m3) 2 až 6 25 6 až 8 30 8 až 10 35 viac ako 10 40

Zoznam povolených surovín – ktorý obsahoval obilniny, obilie a výrobky a vedľajšie výrobky z nich vrátane bielkovinových koncentrátov; olejniny a výrobky a vedľajšie výrobky z nich vrátane bielkovinových koncentrátov a olejov; strukoviny a výrobky a vedľajšie výrobky z nich vrátane bielkovinových koncentrátov; zemiakovú múčku a výrobky a vedľajšie výrobky z nej vrátane bielkovinových koncentrátov; výrobky a vedľajšie výrobky z rýb a/alebo kôrovcov vrátane olejov; múčku z morských rias a jej deriváty; výrobky z krvi neprežúvavcov a používanie živočíšnych bielkovín získaných z neprežúvavcov a kŕmne zmesi obsahujúce takéto bielkoviny – sa nahradil ustanovením, ktorým sa zakazuje používanie týchto surovín:

— surový kukuričný olej,

— kukuričný lepok,

— arašidová múčka alebo pokrutina,

— horčicové semená a bielkovinové produkty získané ich spracúvaním,

— sezamové semená a bielkovinové produkty získané ich spracúvaním.

Táto zmena objasňuje zákaz používania určitých surovín, ktoré by mohli negatívne vplývať na farbu alebo chuť výrobku. Táto zmena sa vzťahuje aj na bod 3.3 jednotného dokumentu. Tento text v špecifikácii výrobku a v jednotnom dokumente:

Na zlepšenie kvality mäsa CHZO „Trote del Trentino“ sú prípustné tieto suroviny:

1. obilniny, obilie a výrobky a vedľajšie výrobky z nich vrátane bielkovinových koncentrátov,

2. olejniny a výrobky a vedľajšie výrobky z nich vrátane bielkovinových koncentrátov a olejov,

3. strukoviny a výrobky a vedľajšie výrobky z nich vrátane bielkovinových koncentrátov,

4. zemiaková múčka a výrobky a vedľajšie výrobky z nej vrátane bielkovinových koncentrátov,

5. výrobky a vedľajšie výrobky z rýb a/alebo kôrovcov vrátane olejov,

6. múčka z morských rias a jej deriváty,

7. výrobky z krvi neprežúvavcov.

Zároveň je povolené používať spracované živočíšne bielkoviny získané z neprežúvavcov a kŕmne zmesi obsahujúce takéto bielkoviny.

sa mení takto:

Okrem toho sa zakazuje používanie týchto surovín:

— surový kukuričný olej,

— kukuričný lepok,

— arašidová múčka alebo pokrutina,

— horčicové semená a bielkovinové produkty získané ich spracúvaním,

— sezamové semená a bielkovinové produkty získané ich spracúvaním.

Jasnejšie sa špecifikovalo obdobie nepodávania krmiva, ktoré už neodkazuje na posledný deň kŕmenia, ale skôr na zastavenie podávania výkrmových dávok. Takisto sa rozhodlo povoliť, aby sa zvieratám počas obdobia, ktoré nasleduje po zastavení podávania výkrmových dávok, podávala základná kŕmna dávka za predpokladu, že tráviaci trakt je pri zabití prázdny.

Cieľom zmeny je objasniť pravidlá kŕmenia zvierat, aby sa pri zohľadnení dobrých životných podmienok zvierat zabezpečilo, že sa počas zabitia v tráviacom trakte nenachádza žiaden nestrávený materiál. Preto sa považuje za potrebné špecifikovať, že obdobie nepodávania krmiva sa týka výkrmových dávok. Zistilo sa, že v niektorých prípadoch štrukturálne dôvody viedli k zastaveniu podávania výkrmových dávok pre celý chovný rybník, pre ktorý je fáza zabíjania naplánovaná na viacero dní, z čoho vyplýva, že niektoré zvieratá by mohli byť bez kŕmenia až 15/20 dní. Takýto podstatný nedostatok krmiva nemôže byť v plnom súlade s pravidlami v oblasti dobrých životných podmienok zvierat a okrem toho môže viesť k strate pevnosti svalov, a preto k strate jedinečných vlastností CHZO, a to najmä v lete. Preto sa zodpovedajúcim spôsobom dopĺňa odkaz o zastavení podávania výkrmových dávok a uvádza sa, že ak je to potrebné, zvieratám sa môže podávať základná kŕmna dávka za predpokladu, že sú splnené požiadavky týkajúce sa neprítomnosti nestráveného materiálu v tráviacom trakte.

Táto veta v špecifikácii výrobku:

Pred spracovaním dospelých rýb sa musia dodržať tieto obdobia nepodávania krmiva, ktoré závisia od teploty vody a ktoré sa počítajú odo dňa nasledujúceho po poslednom dni kŕmenia:

sa mení takto:

Pred spracovaním dospelých rýb sa musia dodržať tieto obdobia zastavenia podávania výkrmových dávok, ktoré závisia od teploty vody a ktoré sa počítajú odo dňa nasledujúceho po poslednom dni kŕmenia:

a doplnil sa tento odsek:

V záujme zachovania dobrých životných podmienok zvierat sa zvieratám počas obdobia, ktoré nasleduje po zastavení podávania výkrmových dávok, môže podávať základná kŕmna dávka za predpokladu, že tráviaci trakt je pri zabití prázdny.

Článok 5 ods. 4 – Balenie

Tento odsek:

Koncový výrobok sa musí predávať na polystyrénových podnosoch obalených fóliou a/alebo v polystyrénových škatuliach obalených fóliou, a/alebo vo vákuovaných balíčkoch, a/alebo v balení s modifikovanou atmosférou.

sa mení takto:

Koncový výrobok sa musí predávať na podnosoch obalených fóliou a/alebo v polystyrénových škatuliach obalených fóliou, a/alebo plnených ľadom, a/alebo v plastových škatuliach obalených fóliou a/alebo plnených ľadom, a/alebo v štandardných vákuovaných balíčkoch alebo iných vákuovo balených nádobách, a/alebo v balení s modifikovanou atmosférou.

a veta:

Ryby, ktoré sa predávajú celé a/alebo vypitvané, musia vážiť minimálne 200 g.

sa nahrádza takto:

Ryby, ktoré sa predávajú celé a/alebo vypitvané, musia pred zabitím vážiť minimálne 200 g.

S cieľom splniť požiadavky veľkých maloobchodníkov sa odstránil odkaz na materiál, z ktorého sú vyrobené podnosy, aby sa umožnilo balenie výrobku na podnosoch vyrobených z akéhokoľvek materiálu vhodného na použitie stanovené v platných právnych predpisoch. Zároveň sa doplnilo objasnenie výkladu týkajúce sa použitia ľadu, možnosti použitia opakovane použiteľných plastových škatúľ v záujme znižovania spotreby plastu, a vákuového balenia iného, ako sú štandardné vákuované balíčky. Nakoniec sa objasnilo, že minimálna hmotnosť rýb, ktoré sa predávajú celé a/alebo vypitvané, sa vzťahuje na hmotnosť pred zabitím.

Táto zmena sa týka bodu 3.5 jednotného dokumentu.

JEDNOTNÝ DOKUMENT

„Trote del Trentino“

EÚ č.: PGI-IT-0965-AM02 – 18. 9. 2020

CHOP ( ) CHZO (X)

1. Názov [CHOP alebo CHZO]

„Trote del Trentino“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku [uvedený v prílohe XI]

Trieda 1.7. Čerstvé ryby, mäkkýše a kôrovce a výrobky z nich.

3.2. Opis výrobku, na ktorý sa vzťahuje názov uvedený v bode 1

Chránené zemepisné označenie „Trote del Trentino“ sa prideľuje lososovitej rybe chovanej vo výrobnej oblasti uvedenej v bode 4, ktorá patrí k druhu pstruh dúhový – Oncorhynchus mykiss (Walbaum). Pstruhy určené na spotrebu musia mať tieto vlastnosti: zelenkavý chrbát s ružovým pruhom po oboch stranách; belavé brucho; tmavé škvrnky na tele, chrbtových plutvách a chvostovej plutve. Kondičný faktor nesmie prekročiť hodnotu 1,25 v prípade rýb s hmotnosťou do 500 gramov alebo hodnotu 1,35 v prípade rýb s hmotnosťou nad 500 gramov. Celkový obsah tuku v mäse nesmie prekročiť 6 %. Mäso je biele alebo lososovo ružové, pevné, jemné a chudé s jemnou rybacou chuťou a miernou vôňou čerstvej vody bez bahnovej pachute. Všetky vedľajšie príchute výrobku musia byť obmedzené, pričom obsah geosmínu musí byť nižší ako 0,9 μg/kg a pre pevnosť svalu musí byť charakteristická úroveň špičkovej sily pod tlakom najmenej 4 N.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Kŕmne dávky musia spĺňať požiadavky stanovené tradíciou a musia sa podávať presne a dôsledne. Z tohto dôvodu krmivo nesmie obsahovať geneticky modifikované suroviny.

Okrem toho sa zakazuje používanie týchto surovín:

— surový kukuričný olej,

— kukuričný lepok,

— arašidová múčka alebo pokrutina,

— horčicové semená a bielkovinové produkty získané ich spracúvaním,

— sezamové semená a bielkovinové produkty získané ich spracúvaním.

Zloženie podávaných kŕmnych dávok musí vyhovovať potrebám rýb v rôznych fázach rastu, a to v súlade s cieľmi špecifikácie výrobku.

Prípustné sú všetky doplnkové látky určené na výživu zvierat stanovené v platných právnych predpisoch. Lososová farba mäsa sa musí dosiahnuť predovšetkým použitím karotenoidového pigmentu astaxantínu a/alebo karotenoidov prírodného pôvodu.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Fázy chovu, ktoré zahŕňajú štádium plôdika so žĺtkovým vakom, mladú rybu a dospelého pstruha, ako aj zabitie sa musia uskutočniť v oblasti uvedenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Koncový výrobok sa musí predávať na podnosoch obalených fóliou a/alebo v polystyrénových škatuliach obalených fóliou, a/alebo plnených ľadom, a/alebo v plastových škatuliach obalených fóliou a/alebo plnených ľadom, a/alebo v štandardných vákuovaných balíčkoch alebo iných vákuovo balených nádobách, a/alebo v balení s modifikovanou atmosférou.

Pokiaľ ide o druh výrobku, pstruh sa predáva ako čerstvý výrobok: celý, vypitvaný, porciovaný a/alebo nakrájaný na plátky. Ryby, ktoré sa predávajú celé a/alebo vypitvané, musia pred zabitím vážiť minimálne 200 g. Ryby, ktoré sa predávajú porciované alebo nakrájané na plátky, musia vážiť minimálne 90 g.

3.6. Špecifické pravidlá označovania výrobku, na ktorý sa vzťahuje registrovaný názov

Na každom balení musí byť uvedený výraz „Indicazione Geografica Protetta“ [chránené zemepisné označenie], alebo skratka „IGP“ [CHZO], a to čitateľným a nezmazateľným písmom, ktoré sa zreteľne odlišuje od ostatného textu.

Uvedená skratka musí byť preložená do jazyka krajiny, v ktorej sa výrobok predáva. Je zakázané pridávať akýkoľvek opis, ktorý nie je výslovne stanovený.

Na každom balení sa musí na viditeľnom mieste, buď na štítku, alebo na samotnom balení, nachádzať nasledujúce logo. Logo môže byť alternatívne vytlačené v odtieňoch sivej farby.

Na každom štítku alebo na všetkých jednotlivých baleniach sa musí nachádzať aj európsky symbol CHZO. Na štítku alebo na inej osobitnej značke sa musí uvádzať číslo alebo referenčný kód výrobcu a/alebo výrobnej šarže.

4. Stručné vymedzenie zemepisnej oblasti

Výrobná oblasť CHZO „Trote del Trentino“ zahŕňa celú autonómnu provinciu Trento a obec Bagolino v provincii Brescia. Vo vymedzenej oblasti sa nachádzajú hlavné rieky regiónu Trentino a ich bočné údolia a prítoky.

5. Súvislosť so zemepisnou oblasťou

Výrobnú oblasť formovalo niekoľko prekrývajúcich sa cyklov glaciálnej a fluviálnej erózie. Z morfologického hľadiska ide o prevažne hornatú krajinu s charakteristickými údoliami zarezanými rôzne hlboko do geologického substrátu, ktoré tvoria všetky oblasti povodia v oblasti. Podnebie výrobnej oblasti CHZO „Trote del Trentino“ je typické pre vysokohorskú oblasť s častými zrážkami, v zimných mesiacoch často snehovými, a nízkymi teplotami dokonca aj v lete. V oblasti sa nachádza večný sneh a ľad, z ktorého pochádza všetka voda používaná pri chove pstruha. Klimatické a hydrogeologické charakteristiky vymedzenej oblasti, ktoré sa nedajú preniesť ani ich nemožno napodobniť, preto dodávajú pstruhom „Trote del Trentino“ výnimočné vlastnosti. Chemické zloženie pramenitej vody v regióne Trentino dosahuje nižšie hodnoty stopových prvkov (horčík, sodík, draslík) v porovnaní s európskym priemerom, vďaka čomu je táto voda mimoriadne vhodná na chov pstruha. Vodné toky, ktoré zásobujú odchovne pstruhov v regióne Trentino, sa vyznačujú vysokou biologickou kvalitou, pričom hodnoty EBI (rozšírený biotický index) sú vyššie ako 8, čo zodpovedá triede I alebo II.

Žiadosť o uznanie CHZO „Trote del Trentino“ je oprávnená vzhľadom na skutočnosť, že daný výrobok sa odlišuje od ostatných výrobkov tej istej kategórie veľmi nízkym kondičným faktorom a svojím obsahom tuku. Navyše mäso je pevné, jemné a chudé s jemnou rybacou chuťou a miernou vôňou čerstvej vody bez bahnovej pachute, ktorá je pre chovaného pstruha často typická.

Osobitné kvalitatívne vlastnosti pstruha „Trote del Trentino“ vychádzajú predovšetkým z vlastností používanej vody, ktorá je výdatná, keďže pochádza z oblasti večného snehu a ľadu v regióne, je výrazne okysličená, má dobré chemické, fyzikálne a biologické zloženie a nízku teplotu, ktorá od novembra do marca väčšinou klesá pod 12 °C.

Vody sú studené a nie sú bohaté na výživné látky, takže ryby rastú pomaly. To síce spôsobuje nižšie výnosy, no na druhej strane zlepšuje kvalitu mäsa, ako napríklad v podobe nízkeho kondičného faktora a zníženého obsahu tuku. Väčšina odchovní pstruhov v regióne Trentino využíva vďaka hojnému pritekaniu vody a svahovému terénu rozdiely medzi úrovňou jednotlivých rybníkov, čo umožňuje prirodzené opakované okysličovanie vody. Kvalitná voda zabraňuje šíreniu rias a neželaných mikroorganizmov a metabolitov, ktoré sú zodpovedné za nepríjemné chute, v neposlednom rade za bahnovú, spôsobené privysokým obsahom geosmínu.

Klimatické podmienky tejto oblasti spolu s ľudským prínosom z hľadiska starostlivosti a riadenia odchovní rýb pevne spájajú pstruha „Trote del Trentino“ s danou geografickou výrobnou oblasťou.

Chov pstruha „Trote del Trentino“ je veľmi starý a vychádza z dlhej tradície, ktorá sa časom ustálila. Prax chovu rýb v chovných rybníkoch sa datuje od 19. storočia, keď sa v roku 1879 vybudovala umelá odchovňa rýb v Torbole, ktorá mala šíriť postupy chovu rýb a zarybňovať verejné vody plôdikmi pstruha so žĺtkovými vakmi. Prvé súkromné odchovne rýb boli založené v obciach Predazzo v roku 1891, Giustino v roku 1902 a Tione v roku 1926 a ďalšie k nim pribudli po druhej svetovej vojne. V priebehu rokov si všetky tieto odchovne rýb zachovali vlastné oddelené chovné zariadenia a z času na čas do nich nasádzajú nové kmene z iných odchovní alebo z voľnej prírody, čím sa jedinečné vlastnosti chovaného pstruha prenášajú na ďalšie generácie.

Táto tradícia sa ustálila v roku 1975 založením spoločnosti Associazione dei Troticoltori Trentini [Združenie chovateľov pstruhov v Trentine], ktorá zohrala pri oživení chovu pstruhov v oblasti výroby takú dôležitú úlohu, že názov „Salmerino del Trentino“ sa stal bežnou súčasťou každodenného aj obchodného jazyka, čo možno ľahko podložiť faktúrami, štítkami a propagačnými materiálmi.

Odkaz na uverejnenie špecifikácie:

(článok 6 ods. 1 druhý pododsek tohto nariadenia)

Úplné znenie špecifikácie výrobku je dostupné na tomto webovom sídle:

http://www.politicheagricole.it/flex/cm/pages/ServeBLOB.php/L/IT/IDPagina/3335

alebo prípadne:

priamo na domovskej stránke ministerstva pre politiku poľnohospodárstva, potravinárstva a lesného hospodárstva (www.politicheagricole.it) po kliknutí na položku „Qualità“ (vpravo hore na obrazovke), potom na „Prodotti DOP IGP STG“ (vľavo na obrazovke) a napokon na „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.